Vabaerakond Aru Pähe

**Vabaerakond Aru Pähe** on 2020. aasta augustis (ametlikult registreeriti 8. detsembril) Eesti Vabaerakonna ja Elurikkuse Erakonna ühinemisel moodustatud erakond.

Vabaerakond Aru Pähe peab ennast Eesti Vabaerakonna õigusjärglaseks. Vabaerakond tuli parteimaastikule tagasi 2024. aasta 26. mai üldkoosoleku otsusega, kus muudeti erakonna nimi taas tagasi Vabaerakond Aru Päheks. Sama nime, Eesti Vabaerakond, ei saanud erakonnaseadusest tulenevalt uuesti kasutusele võtta. Sellest tulenevalt otsustas erakonna aktiiv jätta eest ära sõnaühend "Eesti" ja lisada nime lõppu 2015 aasta Riigikogu valimiste kampaanialoosungi "Aru Pähe". Sama aasta 20. septembril tähistas Vabaerakond oma kümnendat tegutsemisaastat. 

Eesti Tulevikuerakonna juhatus teatas, et erakond peab 26. mail üldkogu, mille käigus on kavas tuua tagasi Vabaerakond uue nimega Vabaerakond Aru Pähe. "Täna on selgemast selgem – Eesti poliitikas on aru kadunud. Eesti vajab usaldusväärset, loogilist ja rahulikku erakonda; ja me teame, et me oleme senisest palju õppinud," seisis erakonna kodulehel.

"Me tuleme Eesti poliitikale aru pähe tagasi panema, sest Eesti vajab julgeid otsuseid ja reforme ning me ei karda neid ära teha. Siin allpool on manifest, millega me – Tulevikuerakonna juhatus ja mõned Vabaerakonna-aegsed initsiatiivikamad liikmed – otsustasime tulla uuesti Eesti poliitikasse. Töötame selle nimel, et Vabaerakond tuleb taas, sest Eesti poliitika on ilma Vabaerakonnata... – jah, see, mis see on, arutu," kirjutas erakond oma kodulehel.

Juhatus märkis, et kuna seaduse järgi Eesti Vabaerakonda enam erakonna nimena kasutusele võtta ei saa, pakuvad nad uueks nimeks Vabaerakond Aru Pähe.

Eesti Vabaerakond loodi aastal 2014.

Vabaerakond sai 2015. aasta riigikogu valimistel 8,7 protsenti häältest, millega saadi riigikogus kaheksa saadikukohta. 2019. aasta riigikogu valimistel saadi 1,2 protsenti häältest, millega ei ületatud valimiskünnist.

**Seisukohad:**

Erakond positsioneerib ennast paremtsentristlikuks erakonnaks. Erakonna väärtused ja eesmärgid on toodud välja 2020. aastal koostatud "Valges raamatus".

Lisaks on koostatud kolme JAH programm

*Jah ettevõtlikule elukeskkonnale, EI linnastumisele:* Vabaerakond on terve Eesti usku. Linnastumine on viinud meid olukorda, kus maaelu sureb Eestimaal välja. Linnastumisega on kasvanud kuritegevus, olme ja keskkonna probleemid. Ohtu on sattunud kodulähedase hariduse säilimine ning julgeoleku oluline alus on saanud tugevalt kannatada. Vabaerakonnale on olulised ettevõtlikud inimesed terves Eestis. Elu maal on väärtus ja julgeolekutagamise oluline aspekt. Vabaerakond seab eesmärgiks vähem toetustest ja riigist sõltuvaid inimesi ja ettevõtjaid. Ettevõtluskeskkond on tervem, kui seda ei ole toetustega moonutatud. Riik peab sekkuma seal, kus on turutõrge. Inimesed on vabad ja õnnelikud, kui nad ei sõltu poliitikute almust ja riiklikest toetustest. Toetama peab ühiskonnas mahajääjaid ja selliselt, et nad ei jääks toetustest sõltuvusse Põllumajandus, turism ning kaugtöövormid IT sektoris on olulised maaelu säilimise alustalad. Mida soositum on inimesele endale sissetuleku tagamine, seda tervem ja parema elukvaliteediga on kogu ühiskond.

*Jah sõna- ja kodnikuvabadustele, EI vaikivale ajastule:* Põhivabadused on ohtu sattunud. Aina enam tuleb uusi vabadusi piiravaid õigusakte, volitusi ametnikele ning otsuste salastamisi aastakümneteks. Vabaerakond seisab oma Eestimaa inimeste ja põhivabaduste eest. Seisame uue vaikiva ajastu tuleku vastu. Oleme ühise euroopa pere täieõiguslik liige. Riigina peame EL-is ennast kehtestama ning enda seisukohti paremini selgitama. On vastuvõetamatu kõikide regulatsioonidega nõustumine ja rakendamine. Vabaerakond on kodanikuühenduste ja vabaühenduste usku. Riigi siseselt toodavad riigikogu, ministeeriumid ja allasutused päevast päeva uusi seadusi, seaduse muudatusi, reegleid, käske ja keelde. Vabaerakond on üle reguleerimise vastu. Inimesed ja ettevõtjad ei ole riigile kohustus, vaid võimalus. Eesti ei ole trahviriik. Vabaerakond seisab kiiremate menetlemistähtaegade ja mõistuspärase seadusloome eest. Ettevõtluskeskkond vajab maksu- ja bürokraatiarahu. Otsustesse kaasatud ja neid mõistev  rahvas on lojaalne oma riigile.

*Jah säästvale valitsemisviisidele, EI kõrgetele maksudele:* Makse ei koguta maksude kogumise pärast. Inimestelt ja ettevõtjatelt maksueuro võtmisel peab olema selge ja arusaadav kulukoht ja põhjus. Maksud on vahend riigielu korraldamiseks. Vähem riigi sekkumist on vähem kõrgeid makse. Eesmärgid peavad olema ambitsioonikad ja inimestele mõistetavad. Vabaerakond toetab maksumaksja maksurahaga säästlikult ümberkäimist. Riik peab olema kriisides eeskujuks kulutuste kokku tõmbamistes tegudega, mitte sõnadega. Riigi kulutused ei tohi tekitada inimestes õiglustunde riivet. Vabaerakond seab eesmärgiks vähem reegleid ja bürokraatiat ning selle kaudu väheneb vajadus uute reeglite ja käskude välja mõtlejate ja kontrollijate järele. Vabaerakond ei maksusta ühiskonda vaeseks ning ei karista rikkaks saamist. Eesti ei saa kulutada ja toetada põhjamaadega sarnases mõttelaadis, kui meie elatustase on alles euroopa keskmike seas. Teekonnast jõukamate riikide sekka on käidud kolmkümmend aastat ja me ei ole veel kohal. Minna on veel teist samapalju. Vabaerakond seisab tugeva keskklassi tekkimise eest.

2025. aasta 19. oktoobril toimuvatele valdade ja linnade volikogude valimistele otsustas Vabaerakond minna oma nimekirjadega. Erakond kinnitas 13.04.2025 Palamusel peetud valimisseminaril KOV valimiste programmi ja valis kampaaniasõnumiks VABA ON OLLA PAREM

**Juhtimine:**

2021. aasta veebruari üldkogul (toona veel Eesti Tulevikuerakonna nime all) valiti erakonna esimeseks presidendiks Lauri Tõnspoeg, asepresidendiks Vahur Kollom. Partei juhatusse valiti Urmas Heinaste, Mati Kose, Viktoria Lukats, Urmas Ott ja Teet Randma.

2024. aasta 26. mai üldkogul muutis erakond põhikirja, kinnitas uueks nimeks Vabaerakond Aru Pähe ja valis kaheks aastaks viie liikmelise juhatuse. Juhatusse valiti Ain Ostra, Ants Miller, Piret Ilves, Urmet Külaots ja Märt Meesak. Juhatus valis enda seast esimeheks Märt Meesaku.

## Viited

## Välislingid
* Erakonna koduleht
* "Vabaerakond ja Elurikkuse Erakond ühinesid Tulevikuerakonnaks" ERR, 20. august 2020
* "TULE registreeris end ametlikult erakonnana" ERR, 8. detsember 2020
* "Vabaerakond proovib tagasitulekut klaarima ilmavaate ja tuunitud nimega" Postimees 16.05.2024
* "Vabaerakond: Riik ei tohi oma rahvast üle rullida" Postimees 14.04.2025